
asupra propunerii legislative pentru modificarea legii nr. 84 din 1995, republicată – legea învăţământului – prin introducerea unor măsuri active de protecţie a minorilor a căror părinţi nu se află alături de ei pe perioade îndelungate, din cauza deplasării la muncă în străinătate 
(Pl. x. 421/18 iunie 2007)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 421/18 iunie 2007, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea legii nr. 84 din 1995, republicată – legea învăţământului – prin introducerea unor măsuri active de protecţie a minorilor a căror părinţi nu se află alături de ei pe perioade îndelungate, din cauza deplasării la muncă în străinătate (Pl. x. 421/18 iunie 2007).

La întocmirea raportului, Comisia a avut în vedere avizele primite de la: Comisia juridică, de disciplină şi imunităţi, Comisia pentru muncă şi protecţie socială, Consiliul Legislativ, precum şi Punctul de vedere al Guvernului.


Propunerea legislativă are ca obiect de reglementare completarea Legii învăţământului nr. 84/1995 privind unele măsuri de protecţie a minorilor. Se constată că reglementările în discuţie, deşi cu intenţii bune şi pornind de la realităţi ale vieţii sociale nu se încadrează în obiectul general de reglementare al legii organice în cauză, al cărui subiect principal de reglementare îl reprezintă sistemul naţional de învăţământ.

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 15 deputaţi, din totalul de 25 membri ai Comisiei. La dezbaterea propunerii legislative au participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: dl. Dumitru Miron – secretar de stat – Minsiterul Educaţiei, Cercetării şi Tineretului; dna Mariela Neagu – secretar de stat – Autoritatea Naţională pentru Protecţia Drepturilor Copilului; dna Dinu Cassiana – inspector principal – Ministerul Muncii, Familiei şi Egalităţii de Şanse. 

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 5 septembrie 2007, Comisia, cu 12 voturi pentru respingere şi 3 voturi împotriva respingerii, propune Plenului respingerea propunerii legislative, din următoarele motive:
· protecţia copilului este oglindită legislativ de o serie de acte în vigoare, care în linii mari conţin unele aspecte ale prezentei propuneri legislative;

· modul de derulare şi mai ales scopul „anchetei sociale” nu este precizat, astfel că pot apărea situaţii care să rămână în afara cadrului legislativ propus sau să permită abuzuri ori superficialităţi; comisia de lucru este insuficient reglementată ca de altfel şi modul de remunerare a membrilor săi;

· cu privire la amenzile contravenţionale se constată că lipsesc o serie de prevederi referitoare la organul abilitat de lege să constate şi să aplice amenzile, precum şi prevederi referitoare la normele de aplicare;

· insuficienţa reglementărilor referitoare la obligaţiile şi cazurile de contravenienţă a conducerilor unităţilor şcolare a elevilor a căror părinţi se află la muncă în străinătate;

· insuficienţa unui persoanl calificat (psihologi) care să desfăşoare munca de asistenţă socială cerută prin prezenta reglementare, mai ales în medii defavorizate cum ar fi zonele  şi localităţile izolate, localităţile rurale în general etc. 

